Brantu muiža
Brantu muiža (vācu: Gut Horstenhof) bija Vidzemes muiža, kas atradās mūsdienu Smiltenes novada Brantu pagasta Brantos. Brantu muižas kungu māja ir vietējās nozīmes 19. gadsimta otrās puses arhitektūras piemineklis. Muiža zināma no 1532. gada, kad Rīgas arhibīskaps Tomass Šēnings piešķira kādam Horstam lietošanā 8,5 arklus zemes. Īpašnieki laika gaitā mainījušies, no 1851. gada tā bija fon Precmanu dzimta. Muižas īpašnieki neesot bijuši visai iecienīti zemnieku vidū, pierakstīts nostāsts par muižnieka piekaušanu, jo viņš noklausījies rijas strādnieku sarunas. Mūsdienu Brantu muižas ēka celta 19. gadsimtā. Pēc Latvijas agrārreformas, 1926. gadā muižā ierīkoja skolu. 2009. gadā tā tika slēgta. Mūsdienās muiža ir privātīpašums, tur notiek pavārmākslas un pirts semināri.